**ГОДИШЕН ИЗВЕШТАЈ**

**за работата на**

**Комисијата за заштита на конкуренцијата во 2013 година**

**Март 2014**

***Годишниот извештај за работа на Комисијата за заштита на конкуренцијата во 2013 година е изготвен согласно членот 26 од Законот за заштита на конкуренцијата („Службен весник на Република Македонија“ бр. 145/10, 136/11 и 41/2014), со кој е утврдена обврска за Комисијата за заштита на конкуренцијата, најдоцна до 31 март од наредната година, до Собранието на Република Македонија да достави Годишен извештај за работа на Комисијата за заштита на конкуренцијата во претходната година.***

***Во Годишниот извештај се содржани детални информации за извршување на надлежностите од Законот за заштита на конкуренцијата и Законот за контрола на државната помош, како и детални информации за материјално- финансиското работење на Комисијата за заштита на конкуренцијата.***

***Во извештајот е даден преглед на активностите реализирани од страна на Комисијата за заштита на конкуренцијата во текот на 2013 година. Притоа е даден посебен осврт на активностите на Комисијата за заштита на конкуренцијата поврзани со спроведувањето на Законот за заштита на конкуренцијата (предметите по кои постапувала Комисијата за заштита на конкуренцијата во управна постапка и предметите по кои постапувала Комисијата за одлучување по прекршок при Комисијата за заштита на конкуренцијата во прекршочна постапка, изготвените анализи на пазарот и дадени мислења) и активностите поврзани со спроведувањето на Законот за контрола на државната помош (пред се одлуките донесени во постапка на оценка на компатибилноста на државната помош), како и на изготвувањето на останатата регулатива во надлежност на Комисијата за заштита на конкуренцијата. Во овој извештај се прикажани и активностите кои Комисијата за заштита на конкуренцијата ги има остварено во текот на 2013 година на меѓународен план. На крајот од извештајот е даден преглед на финансиското работење на Комисијата за заштита на конкуренцијата во 2013 година.***

СОДРЖИНА

[**П Р Е Д Г О В О Р 5**](#_Toc288812891)

[**A. КОНКУРЕНЦИЈА 7**](#_Toc288812892)

[**1. Правна рамка 7**](#_Toc288812893)

[**1.1** **Закон за заштита на конкуренцијата** **7**](#_Toc288812894)

[**1.2** **Подзаконски акти кои произлегуваат од Законот за заштита на конкуренцијата**.........................................................................................................**7**](#_Toc288812895)

[**1.3** **Упатства, насоки и брошури за примена на конкурентското законодавство** **8**](#_Toc288812896)

[**2. Активности на Комисијата во 2013 година во областа на заштитата на конкуренцијата 8**](#_Toc288812897)

[**2.1** **Управни и прекршочни постапки кои се водени пред Комисијата во 2013 година....................** **9**](#_Toc288812898)

[2.2 Договори, одлуки и усогласено однесување помеѓу претпријатијата 9](#_Toc288812899)

[2.3 Злоупотреба на доминантна позиција 11](#_Toc288812900)

[2.4 Оцена на концентрациите на претпријатијата 14](#_Toc288812901)

[**2.5** **Анализи во одредени сектори/ на одделни пазари** **18**](#_Toc288812903)

[**2.6** **Дадени мислења од страна на Комисијата** **22**](#_Toc288812907)

2.7 Соработка на Комисијата со регулаторни тела и други државни oргани.22

3.. Транспарентност 22

[**Б. ДРЖАВНА ПОМОШ 23**](#_Toc288812911)

[**4. Правна рамка 23**](#_Toc288812912)

**4.1 Закон за контрола на државната помош.......................................................23**

**4.2 Подзаконски акти кои произлегуваат од законот за контрола на државната помош.......................................................................................................................23**

**5. Методолошки принцип.......................................................................................24**

[**5.1** **Закон за контрола на државната помош** 24](#_Toc288812914)

[**6. Активности на Комисијата 25**](#_Toc288812916)

[**6.1** **Донесени одлуки/решенија за доделена државна помош во 2013............**](#_Toc288812917)............................................................................................................**26**

[**6.2** **Државна помош по инструменти** **27**](#_Toc288812918)

[**6.3** **Мислења од страна на Комисијата**  27](#_Toc288812919)

[**7. Коментари и заклучоци 28**](#_Toc288812920)

**8. ИмплементацијанаТвинингпроектот.................................................................29**

[**В. ИНТЕГРАЦИЈА ВО ЕУ И МЕЃУНАРОДНА СОРАБОТКА**](#_Toc288812921) **30**

[**9. Интеграција во ЕУ 30**](#_Toc288812922)

[**9.1** **Состанок на Поткомитетот за внатрешен пазар и конкуренција** 30](#_Toc288812923)

[**9.2** **Извештај на Европската комисија за напредокот на Република Македонија за 2013година во областа на антитруст и државната помош** ...30](#_Toc288812926)

**9.3.**Меѓуресорска соработка на планот на европска интеграција.....................33

[**10. Меѓународна соработка .34**](#_Toc288812927)

**10.1.Билатерална и мултилатерална соработка..................................................34**

**10.2.Билатералнасоработка...................................................................................34**

**10.3.Мултилатерална соработка............................................................................34**

[**Г. АДМИНИСТРАТИВЕН КАПАЦИТЕТ НА КОМИСИЈАТА**](#_Toc288812930) **35**

[**Д. ЗАКЛУЧОК**](#_Toc288812931) **35**

**Ѓ. ФИНАНСОВ ИЗВЕШТАЈ.......................................................................................37**

# П Р Е Д Г О В О Р

Комисијата за заштита на конкуренцијата (во понатамошниот текст: Комисијата) е основана во 2005 година врз основа на Законот за заштита на конкуренцијата („Службен весник на Република Македонија“ бр. 4/05, 70/06 и 22/07). Согласно искуствата од земјите членки на ЕУ, Комисијата е организирана како самостоен, колегијален и независен државен орган, одговорен за својата работа единствено пред Собранието на Република Македонија и со основна надлежност - откривање, спречување и санкционирање на различните облици на загрозување, спречување и нарушување на конкуренцијата на пазарот. Комисијата е колегијален орган составен од 5 членови кои ги избира и разрешува Собранието на Република Македонија за период од 5 години при што претседателот и двајца членови се професионално ангажирани во работењето на Комисијата.

Истовремено, согласно одредбите од Законот за државната помош („Службен весник на Република Македонија“ бр. 24/03, 70/06 и 55/07), Комисијата од јуни 2006 година е надлежна и за надзор над секој облик на државна помош доделен во Република Македонија, во функција на обезбедување слободна конкуренција и пазарен натпревар ослободен од влијанијата на државниот интервенционизам.

Во остварувањето на своите надлежности, Комисијата води управни и прекршочни постапки, па за утврдените повреди на одредбите од Законот за заштита на конкуренцијата изрекува глоба како прекршочна санкција, согласно одредбите од Законот за прекршоците.

Во 2010 година Собранието на Република Македонија донесе два нови закони од делокруг на работата на Комисијата и тоа: Закон за заштита на конкуренцијата („Службен весник на Република Македонија“ бр. 145/10) и Закон за контрола на државната помош („Службен весник на Република Македонија“ бр. 145/10), со што престанаа да важат дотогашните законски прописи од оваа област. Со овие 2 нови закони се изврши понатамошна хармонизација на македонското законодавство во оваа област со законодавството на ЕУ и се надминаа дотогаш констатираните недостатоци во националниот правен систем, кои ја ослабуваа репресивната улога и превентивното дејство на санкциите изречени од Комисијата.

Комисијата, имајќи ги предвид расположивите ресурси, е задоволна од остварениот обем на активности и постигнатите резултати на полето на заштитата на конкуренцијата во Република Македонија во текот на 2013 година. Изготвувањето на овој годишен извештај, освен што претставува законска обврска согласно Законот за заштита на конкуренцијата, претставува и корисен начин за обезбедување на транспарентност во работењето на Комисијата, како и за обзнанување на работата на Комисијата пред стручната и бизнис јавноста во Република Македонија. Имено, овој Извештај има за цел одлуките и прописите донесени од страна на Комисијата во текот на 2013 година да бидат систематизирани на едно место иако истите се објавуваат во Службен весник на Република Македонија и на веб страната на Комисијата.

Скопје, Март 2014 година

**КОМИСИЈА ЗА ЗАШТИТА НА КОНКУРЕНЦИЈАТА**

**Благој Чурлинов - Претседател**

**Чедомир Краљевски – Член[[1]](#footnote-2)**

**Насер Жарку – Член**

**Снежана Костадиноска – Милошеска - Член**

**Афет Авмедоски – Член**

# КОНКУРЕНЦИЈА

# Правна рамка

Законската рамка во заштитата на конкуренцијата ја сочинува Законот за заштита на конкуренцијата и подзаконските акти потребни за негова примена.

* 1. ***Закон за заштита на конкуренцијата***

Законот за заштита на конкуренцијата (,,Службен весник на Република Македонија“ бр. 04/05, 70/06 и 22/07), беше во сила до 13.11.2010 година. На 13.11.2010 година влезе во сила новиот **Закон за заштита на конкуренцијата** (,,Службен весник на Република Македонија“, бр. 145/10), кој е целосно усогласен со европското право за заштита на конкуренција односно членовите 101, 102, 106 и 107 од Договорот за функционирање на ЕУ и ЕУ актите: 32003R0001, 32004R0773, 32004R0139, 31997Y1209(01), 52001XC1222(03), 52006XC1208(04) и 52006XC0901(01). На 10 октомври 2011 влезе во сила **Законот за изменување и дополнување на Законот за заштита на конкуренцијата** („Службен весник на Република Македонија“ бр.136/11) со кој се изврши понатамошно усогласување на Законот за заштита на конкуренцијата („Службен весник на Република Македонија“ бр.145/10) со Законот за општата управна постапка („Службен весник на Република Македонија“ бр.38/05, 110/08 и 51/11), односно се изврши допрецизирање и уредување на одредби за воведување на постапка за ефектуирање на принципот „молчењето значи одобрување“. Истите ќе придонесат за побрзо и поефикасно остварување на правата на граѓаните односно претпријатијата во однос на добивање на решение за изземање од обврската за суспензија на концентрацијата уредена во член 18 од Законот за заштита на конкуренцијата.

## *Подзаконски акти кои произлегуваат од Законот за заштита на конкуренцијата*

На предлог на Комисијата за заштита на конкуренцијата, Владата на Република Македонија на 23.03.2012 година донесе 9 (девет) уредби кои произлегуваат од Законот за заштита на конкуренцијата и тоа:

1. Уредба за поблиските услови за договори од мало значење (,,Службен весник на Република Македонија“ бр. 44/12). Со оваа уредба е транспонирана ЕУ мерката 52001XC1222(03);
2. Уредба за формата и содржината на известувањето за концентрација и потребната документација која се поднесува заедно со известувањето (,,Службен весник на Република Македонија“ бр. 44/12). Со оваа уредба е транспонирана ЕУ регулативата 32004R0802;
3. Уредба за групно изземање на одредени видови договори за осигурување (,,Службен весник на Република Македонија“ бр. 44/12). Со оваа уредба е транспонирана ЕУ регулативата 32010R0267;
4. Уредба за поблиските услови за групно изземање на одредени видови на хоризонтални договори за специјализација (,,Службен весник на Република Македонија“ бр. 44/12). Со оваа уредба е транспонирана ЕУ регулативата 32010R1218;
5. Уредба за поблиските услови за групно изземање на одредени видови на договори за трансфер на технологија, за лиценца или за know - how (,,Службен весник на Република Македонија“ бр. 44/12). Со оваа уредба е транспонирана ЕУ регулативата 32004R0772;
6. Уредба за групно изземање на одредени видови вертикални договори (,,Службен весник на Република Македонија“, бр. 42/12). Со оваа уредба е транспонирана ЕУ регулативата 32010R0330;
7. Уредба за групно изземање на одредени видови договори за дистрибуција и сервисирање на моторни возила (,,Службен весник на Република Македонија“ бр. 41/12). Со оваа уредба е транспонирана ЕУ регулативата 32010R0461;
8. Уредба за поблиските услови за групно изземање на одредени видови договори за истражување и развој (,,Службен весник на Република Македонија“, бр. 41/12). Со оваа уредба е транспонирана ЕУ регулативата 32010R1217 и
9. Уредба за поблиските услови за ослободување или намалување на глобата и постапката под која Комисијата за одлучување по прекршок одлучува за ослободување или намалување на глобата (,,Службен весник на Република Македонија“, бр. 41/12). Со оваа уредба е транспонирана ЕУ мерката 52006XC1208(04).

Со овие уредби се постигнa повисок степен на усогласеност на националното законодавство со ЕУ *acquis.*

***1.3. Упатства, насоки и брошури за примена на конкурентското законодавство***

Во 2013 година, Комисијата изготви и донесе едни насоки кои се однесуваат на примена на Законот за заштита на конкуренцијата и тоа:

**- Насоки за начинот на поднесување и пополнување на известување за концентрација.**

# Активности на Комисијата во 2013 година во областа на заштитата на конкуренцијата

Основни активности кои Комисијата ги врши согласно Законот за заштита на конкуренцијата се:

* водење на постапки за утврдување на постоење на прекршоци утврдени во Законот за заштита на конкуренцијата
* водење на управни постапки за оценка на концентрации
* анализа на состојбите на одредени пазари и
* давање на мислења.

## *Управни и прекршочни постапки кои се водени пред Комисијата во 2012 година*

Законот за заштита на конкуренцијата утврдува три основни облици на дејствување на претпријатијата со кои може да се спречи, ограничи или наруши конкуренцијата на пазарот. Тоа се: забранети договори, злоупотреба на доминантна позиција и забранети концентрации. Согласно ова, делокругот на Комисијата, во потесна смисла на зборот, ги опфаќа следните основни подрачја:

* утврдување на постоење на забранети договори, одлуки и усогласено однесување помеѓу претпријатијата;
* злоупотребата на доминантната позиција од страна на претпријатија кои поседуваат доминантна позиција и
* контрола на концентрациите на претпријатијата.

Постапките во наведените подрачја согласно Законот за заштита на конкуренцијата (,,Службен весник на Република Македонија“, бр. 04/05, 70/06 и 22/07), до 13.11.2010 година се водеа пред се како управни постапки пред Комисијата за заштита на конкуренцијата. Доколку Комисијата за заштита на конкуренцијата утврдеше во управна постапка постоење на забранет договор или злоупотреба на доминантна позиција, по правосилното завршување на управната постапка водеше прекршочна постапка за истото однесување. Со донесувањето на новиот Закон за заштита на конкуренцијата (,,Службен весник на Република Македонија“ бр. 145/10, бр. 136/11 и бр.41/2014), постапките за оцена на договорите помеѓу претпријатијата и спречување и отстранување на злоупотребата на доминантната позиција на претпријатијата се водат единствено како прекршочни постапки. Прекршочните постапки ги води Комисијата за одлучување по прекршок при Комисијата за заштита на конкуренцијата составена од претседателот и двајца членови на Комисијата за заштита на конкуренцијата кои се професионално ангажирани во работењето на Комисијата за заштита на конкуренцијата.

### *Договори, одлуки и усогласено однесување меѓу претпријатијата*

Согласно Законот за заштита на конкуренцијата, забранети се сите договори склучени помеѓу претпријатија, сите одлуки на здруженија на претпријатија, како и секое усогласено однесување кои произведуваат дејство на територијата на Република Македонија, а чија цел или последица е спречување, ограничување или нарушување на конкуренцијата. Ваквата забрана, дефинирана во член 7 став 1 од Законот, особено се однесува на оние договори, одлуки односно договорени практики чија што цел, односно последица е:

* директно или индиректно фиксирање на куповните или продажните цени или некои други услови на тргување;
* ограничување или контролирање на производството, пазарот, техничкиот развој или инвестициите;
* поделба на пазарот или изворите на снабдување;
* примена на различни услови за исти или слични правни работи со други трговски партнери со што овие ги ставаат во понеповолна конкурентска позиција и
* условување на склучувањето на договорите со прифаќање од другите договорни страни дополнителни обврски, што по својата природа или согласно со трговските обичаи не се во врска со предметот на договорот.

Од друга страна, договорите, одлуките, односно договорените практики кои што имаат за цел, односно последица спречување, ограничување или нарушување на конкуренцијата, но кои не содржат вакви тешки ограничувања на конкуренцијата, согласно член 7 став (3) од Законот, можат да бидат изземени од примената на член 7 став (1) од Законотза заштита на конкуренцијата, доколку придонесуваат за унапредување на производството или дистрибуцијата на добрата или услугите или за промовирање на техничкиот или економскиот развој, под услов од тоа да имаат сразмерна корист и потрошувачите, со нив да не им се наметнуваат на засегнатите претпријатија ограничувања кои не се неопходни за постигнување на ваквите цели и доколку со ваквите договори, одлуки односно договорени практики не се елиминира во значителен обем конкуренцијата за производите или услугите кои се во прашање.

Покрај ваквите индивидуални изземања, македонскиот систем на заштита на конкуренцијата познава и т.н. групни изземања на точно определени категории на договори и тоа:

* вертикални договори;
* хоризонтални договори за истражување и развој
* хоризонтални договори за специјализација;
* договори за трансфер на технологија, за лиценца или за know-how;
* договори за дистрибуција или сервисирање на моторни возила и
* договори за осигурување.

Групното изземање на овие категории на договори се врши врз основа на соодветни уредби донесени од Владата на Република Македонија во 2012 година (види точка 1.2).

**Во 2013 година, Комисијата за заштита на конкуренцијата донесе 1 решение во управна постапка во кое утврди постоење на забранет договор и тоа:**

**1.Решение УП бр.08-43 од 17.10.2013 година за постоење на забранет договор во постапка поведена по службена должност против *Авто-мото друштвото (АМД) „Тетово“ Тетово*** со кое утврди дека АМД Тетово, учествувало во забранет договор и/или договорена практика на начин што Авто Мото Сојуз на Македонија, Скопје доставувал одлуки и ценовници за цената на услугата технички преглед на моторни и приклучни возила до 15 АМД, меѓу кои и АМД Тетово кои одлуки и ценовници АМД ги применувале директно или индиректно, меѓу кои и Авто мото друштво ,,Тетово,, Тетово преку носење на сопствени одлуки и ценовници со цени исти со оние утврдени од Авто Мото Сојуз на Македонија, со што директно ги фиксирале продажните цени за услугата технички преглед на моторни и приклучни возила на територијата на Република Македонија, а со цел спречување, ограничување или нарушување на конкуренцијата на пазарот за обезбедување на услугата - технички преглед на моторни и приклучни возила на територијата на Република Македонија, со што сториле повреда од член 7 став (1) точка 1) од Законот за заштита на конкуренцијата (“Службен Весник на Република Македонија” бр. 04/05, 70/06 и 22/07). АМД Тетово учествувало во повредата во периодот од 28.07.2005 до 19.07.2010 година;

**Комисијата за одлучување по прекршок при Комисијата за заштита на конкуренцијата во 2013 година донесе 1 решение во прекршочна постапка со кое утврди постоење на забранет договор и тоа**:

1. **Решение ПП бр. 09-28/2 од 11.11.2013 година** за постоење на забранет договор во постапка поведена по службена должност против Друштво за производство, трговија и услуги **Орион увоз-извоз ДООЕЛ Струмица**, Друштво за услуги трговија и производство **Сигнал-М ДООЕЛ увоз-извоз Струмица**, Друштво за производство трговија услуги и **авто школа ТТ ДООЕЛ увоз-извоз Струмица** и Трговско друштво за вработување на инвалидни лица со авто школа и услуги **Орион-НН ДООЕЛ Струмица** со кое се утврди дека горенаведените субјекти во периодот од 01.03.2006 година (кога за прв пат била договорена цената за услугата обука на кандидати за полагање на возачки испит за ,,Б,, категорија во авто школа) до 31.12.2010 година (кога наведните претпријатија донеле нови, различни цени), на територијата на општина Струмица, учествувале во забранет договор и/или усогласено однесување чија цел е нарушување на конкуренцијата, на начин што утврдиле исти цени за обука на кандидати за полагање на возачки испит за ,,Б,, категорија во авто школа, по претходно меѓусебно усогласување на истите, со што директно ги фиксирале продажните цени за услугата - обука на кандидати за полагање на возачки испит за ,,Б,, категорија во авто школа, со што сториле прекршок од член 59 став (1) точка 1) во смисла на член 7 став (1) точка 1) од Законот за заштита на конкуренцијата. **На сторителите им е изречена прекршочна санкција - глоба и тоа**: на Друштвото за услуги трговија и производство Сигнал-М ДООЕЛ увоз-извоз Струмица глоба во износ од 92.250,оо денари, на Друштвото за производство трговија услуги и авто школа ТТ ДООЕЛ увоз-извоз Струмица глоба во износ од 116.850,оо денари, на – Трговското друштво за вработување на инвалидни лица со авто школа и услуги Орион-НН ДООЕЛ Струмица глоба во износ од 9.200,оо денари и на Друштвото за производство, трговија и услуги Орион увоз-извоз ДООЕЛ Струмица му се утврди глоба во износ од 2.400,оо денари, но истата не му се изрече, бидејќи вредноста на вкупниот годишен приход остварен во 2009 година како последна деловна година, за која претпријатието има составена годишна сметка изнесува 0 денари. Против ова решение е поднесена тужба за поведување на управен спор пред Управниот суд на Република Македонија и постапката пред Управниот суд на Република Македонија е во тек.

**Пред Комисијата за одлучување по прекршок при Комисијата за заштита на конкуренцијата во тек се 5 прекршочни постапки за утврдување на постоење на забранети договори.**

### *Злоупотреба на доминантна позиција*

Согласно Законот за заштита на конкуренцијата забранета е секоја злоупотреба на доминантна позиција од едно или повеќе претпријатија на релевантниот пазар или негов суштински дел. Во Законот се дадени 6 особени случаи кои претставуваат злоупотреба на доминантната позиција:

* директно или индиректно наметнување на нефер куповни или продажни цени или други нефер услови на тргување;
* ограничување на производството, пазарите или техничкиот развој на штета на потрошувачите;
* примена на различни услови за исти или слични правни работи со други трговски партнери, со што се ставаат во понеповолна конкурентска позиција;
* условување на склучување договори со прифаќање од другите договорни страни дополнителни обврски, што по својата природа или согласно со трговските обичаи, не се во врска со предметот на договорот;
* одбивање да се тргува или поттикнување и барање од други претпријатија или здруженија на претпријатија да не купуваат или продаваат производи или услуги на некое определено претпријатие, со намера на нечесен начин да му нанесат штета на тоа претпријатие и
* одбивање да му се овозможи пристап во сопствената мрежа или други инфраструктурни објекти на друго претпријатие за соодветен надомест, под услов без ваквото истовремено користење, другото претпријатие, заради правни или фактички причини да биде оневозможено да дејствува како конкурент на доминантното претпријатие.

**Во 2013 година, Комисијата за заштита на конкуренцијата донесе 1 решение во управна постапка во кое утврди постоење на злоупотреба на доминантна позиција и тоа:**

1. **Решение УП бр.08-143 од 17.10.2013 година со кое утврди дека БУТЕЛ АД Скопје ја злоупотребило својата доминантна позиција** на пазарот на обезбедување комунални услуги на градските гробишта на територијата на градот Скопје преку директно наметнување на нефер услови на тргување на начин што на правните и физичките лица регистрирани за изградба на надгробни споменици во надоместот за комунални услуги на гробиштата неоправдано им вкалкулирал и износ од 1.400,00 денари + ДДВ на име одржување - чистење (комунална хигиена). Времетраењето на злоупотребата е од 25.01.2005 година година до 15.10.2007 година.

**Комисијата за одлучување по прекршок при Комисијата за заштита на конкуренцијата во 2013 година донесе 2 решенија во прекршочна постапка со кои утврди злоупотреба на доминантна позиција и тоа:**

1. **Решение ПП бр.09-1/9 од 28.11.2013 година со кое утврдуи дека *ЈП Охридски комуналец*** во периодот од 29.09.2009 година до 06.08.2010 година како единствено претпријатие кое на територијата на општина Охрид вршело комунална дејност од јавен интерес – одржување на гробови, гробишта и давање на погребални услуги **ја злоупотребило својата доминантна позиција** на наведениот пазар, на начин што со начинот на кој го реализирало солидарниот погреб ги ограничувало конкурентските можности на претпријатијата кои вршат продажба на погребална опрема, на начин што со не-обештетување односно не-рефундирање на средствата на корисниците на солидарен погреб при купување на погребална опрема од други претпријатија, врши нивно дестимулирање да набавуваат погребална опрема од други претпријатија и на тој начин врши ограничување на пазарот на продажба на погребална опрема на штета на потрошувачите, што претставува прекршок од член 47 став (1) точка 2) а во врска со член 14 став (2) точка 2) од Законот за заштита на конкуренцијата („Службен весник на Република Македонија” бр. 04/05, 70/06 и 22/07) и му изрече глоба во износ од 120.000,оо денари.
2. **Решение ПП бр.09-5 од 25.12.2013 година – *КЗК против ЈПКД „КОМУНАЛЕЦ“ Струмица* за сторен прекршок злоупотреба на доминантна позиција од ЈПКД „КОМУНАЛЕЦ“ Струмица на пазарот на одржување на гробови и гробишта на територијата на општина Струмица на начин што**

- на правните и физичките лица кои вршат изградба на надгробни споменици во гробиштата со кои тоа стопанисува, им наплатувало неоправдано висок надомест од 4.500,оо денари (со ДДВ) на име надомест за режиски трошоци за изградба на надгробен споменик, што претставува директно наметнување на нефер продажни цени, при што искористувајќи исти прилики или други слични околности, сторил повеќе временски поврзани дејствија што претставува повеќекратно остварување на прекршок од член 47 став (1) точка 2) а во врска со член 14 став (2) точка 1) од Законот за заштита на конкуренцијата („Службен весник на Република Македонија” бр. 04/05, 70/06 и 22/07) и член 27 став (1) од Законот за прекршоците („Службен весник на РМ“ бр. 62/06 и бр.51/11), за што му се изрекува санкција - глоба во износ од 430.500,оо денари.

* што со начинот на кој го реализирало солидарниот погреб, односно со необештетување односно нерефундирање на средствата од солидарениот погреб на корисниците на солидарен погреб при купување на погребална опрема од други претпријатија, ги дестимулирал истите да набавуваат погребална опрема од други претпријатија кои вршат продажба на погребална опрема, извршило ограничување на пазарот на продажба на погребална опрема на штета на потрошувачите, при што искористувајќи исти прилики или други слични околности, сторило повеќе временски поврзани дејствија што претставува повеќекратно остварување на прекршок од член 47 став (1) точка 2) а во врска со член 14 став (2) точка 2) од Законот за заштита на конкуренцијата („Службен весник на Република Македонија” бр. 04/05, 70/06 и 22/07) и член 27 став (1) од Законот за прекршоците („Службен весник на РМ“ бр. 62/06 и бр.51/11), за што му се изрекува санкција - глоба во износ од 246.000,оо денари.
* го врзувало користењето на солидарниот погреб и погребална опрема се плаќање на сметките за комунални услуги, односно го условило користењето на средствата од солидарниот надомест за погреб и погребална опрема со прифаќање на дополнителни обврски – плаќање на надомест за вода и смет, дејствија кои по својата природа не се во врска со предметот на договорот при што искористувајќи исти прилики или други слични околности, сторил повеќе временски поврзани дејствија што претставува повеќекратно остварување на прекршок од член 47 став (1) точка 2) а во врска со член 14 став (2) точка 4) од Законот за заштита на конкуренцијата („Службен весник на Република Македонија” бр. 04/05, 70/06 и 22/07) и член 27 став (1) од Законот за прекршоците („Службен весник на РМ“бр. 62/06 и бр.51/11), за што му се изрекува санкција - глоба во износ од 61.500,оо денари

Односно на ЈПКД ,,КОМУНАЛЕЦ,, Струмица, за наведените прекршоци согласно член 26 став (1) и (2) од Законот за прекршоците („Службен весник на РМ“ бр. 62/06 и бр.51/11) му се изречеединствена санкција - глоба во износ од 738.000,оо денари.

**Пред Комисијата за одлучување по прекршок при Комисијата за заштита на конкуренцијата во тек се 4 прекршочни постапки за утврдување на постоење на злоупотреба на доминантна позиција.**

### *2.4. Оцена на концентрациите на претпријатијата*

Глава трета од Законот за заштита на конкуренцијата се однесува на контрола на концентрациите.

Согласно Законот за заштита на конкуренцијата учесниците во концентрацијата (во натамошниот текст: учесници) се должни да ја известат Комисијата за концентрацијата доколку настанува промена во контролата на долгорочни основи и доколку:

1. Заедничкиот вкупен годишен приход на сите претпријатија учесници остварен со продажба на стоки и/или услуги на светскиот пазар, го надминува износот од 10 милиони евра во денарска против вредност по курсот на денот на составување на годишната пресметка, остварен во деловната година што и претходи на концентрацијата при што најмалку еден учесник мора да биде регистриран во Република Македонија или
2. заедничкиот вкупен годишен приход на сите претпријатија учесници, остварен со продажба на стоки и/или услуги во Република Македонија, го надминува износот од 2,5 милиони евра во денарска противвредност по курсот на денот на составување на годишната пресметка, остварен во текот на деловната година што и претходи на концентрацијата или
3. учеството на пазарот на еден од учесниците изнесува повеќе од 40% или вкупното учество на учесниците на пазарот изнесува повеќе од 60% во годината што и претходи на концентрацијата.

Комисијата врши оценка на пријавените концентрации и донесува решение со кое утврдува дали пријавената концентрација е во согласност или не е во согласност со Законот за заштита на конкуренцијата.

Во 2013 година до Комисијата беа поднесени 18 известувања за концентрации. Во 2013 година Комисијата донесе 18 решениja.

Постапки по однос на поднесени известувања за концентрации

|  |  |
| --- | --- |
| Број на поднесени известувања | 18 |
| Донесени решенија - вкупно | 18 |
| * Одобрени концентрации (е во согласност со Законот) | 17 |
| * Условно одобрени концентрации | / |
| * Забранети концентрации (не е во согласност со Законот) | / |
| * Концентрацијата не потпаѓа под одредбите на Законот | 1 |

**Во сите 17 решенија е утврдено дека концентрацијата иако потпаѓа под одредбите од Законот за заштита на конкуренцијата и дека истата нема да има за последица значително спречување, ограничување или нарушување на ефективната конкуренција на пазарот или на негов суштински дел, особено како резултат на создавање или зајакнување на доминантната позиција на учесниците и е во согласност со одредбите на Законот за заштита на конкуренцијата и тоа:**

1. Решение **Уп.бр.08-118 од 10.01.2013г.** за концентрација помеѓу **Алфа Банка АД (Alpha Bank)** со регистрирано седиште на ул. Стадиу бр. 40, 102 52 Атина, Грција и **Емопорики Банка на Грција АД (Emporiki Bank of Greece)** со регистрирано седиште на ул. Софоклеус бр. 11, 10235 Атина преку стекнување на директна контрола во Емпорики Банка на Грција АД од страна на Алфа Банка АД. Учесниците во концентрацијата се активни на **пазарот на банкарски услуги;**
2. Решение **Уп.бр.08-117 од 13.02.2013г.** за концентрација помеѓу **ГЕН-И трговија и продажба на електрична енергија д.о.о** со регистрирано седиште на ул. Врбина 17, 8270 Кршко, Словенија од една страна и **ВЕРБУНД Тргувач Македонија ДООЕЛ Скопје** со регистрирано седиште наул.Орце Николов, бр. 99, 1000 Скопје, Република Македонија од друга страна преку купопродажба на удел.Учесниците во концентрацијата се активни на **пазарот на електрична енергија;**
3. Решение **Уп.бр.08-125 од 13.02.2013г.** за концентрацијата помеѓу **Метинвест Б.В. (Metinvest B.V.)** со регистрирано седиште на ул. Алехандерстраат 23, 2514 ЈМс- Гравенхаге, Холандија од една страна и **ПЈСЦ Запорозхогнеупор (PJSC Zaporozhogneupor) / ПЈСЦ Запорижвогнетрив (PJSC Zaporizvognetriv)** со регистрирано седиште на Пивничне Шосе, ул. Теплична 22 б/1 округ Заводскиј, Запорижја, Запоришка област, 69105 Украина од друга страна, преку стекнување на контрола од страна на Метинвест Б.В. врз ПЈСЦ Запорозхогнеупор/ПЈСЦ Запорижвогнетрив**.** Учесниците во концентрацијата се активни на **пазарот на производство и трговија со челик;**
4. Решение **Уп.бр.08-113 од 10.03.2013г.** за концентрација помеѓу **Градежен институт Македонија АД Скопје,** со седиште на ул. Дрезденска бр. 52, Скопје од една страна и **Фабрика Карпош АД – Скопје**, со седиште на ул. Пролетерска бр. 28, Скопје од друга страна по основ на купопродажба на акции. Учесниците во концентрацијата се активни на **пазарот на производство на производи од бетон за градежни цели;**
5. Решение **Уп.бр.08-119 од 27.03.2013г**.за концентрација помеѓу **Б.С.А Париз, Франција**, со седиште на 33 Авенуе де Маине, Тоур Монтпарнасе 75015, Париз, Франција од една страна и **Љубљанске Млекарне млечна индустрија АД Љубљана,** со седиште на Толстојева улица 63, Љубљана, Словенијаод друга страна преку купопродажба на акции. Учесниците во концентрацијата се активни на **пазарот на производство и продажба на млеко и млечни производи;**
6. Решение **Уп. бр. 08-129 од 27.03.2013г**. за концентрација помеѓу **Иносорс Холдинг Б.В. Холандија (Innosource Holding B.V.)** со регистрирано седиште на РД Бугелстраат 3, 7951 ДА, Стапхорст, Холандија од една страна и **Холмак ДООЕЛ Битола Македонија** со регистрирано седиште на ул. Индустриска бб Битола, Македонија од друга страна, врз основа на стекнување на единствена контрола од страна на Иносорс Холдинг Б.В. Холандија врз Холмак ДООЕЛ Битола Македонија. Учесниците во концентрацијата се активни на **пазарот на алуминиумски разменувачи на топлина кај вентилациски системи наменети за индустриски згради**;
7. Решение **Уп.бр.08-130 од 03.06.2013** година за концентрација помеѓу **Новоматик АГ,** со главно седиште на Виенер Штрасе 158, 2352 Гумполдскирхен, Австрија од една страна и **I-ЊУ Јунифајд Мобајл Солушнс АГ**, со главно седиште на Ам Ангер 1, А-7210 Маттерсбург, Австрија од друга. Учесниците во концентрацијата се активни на **пазарот за игри на среќа;**
8. Решение **Уп.бр.08-132 од** **20.06.2013** година за концентрација помеѓу **Социете Генерале Банка Србија АД Белград** со регистрирано седиште на 50 а/б Булевар Зоран Џинџиќ, Белград Србија од една страна и **Бизнисот на КБЦ Банка АД Белград Србија** со регистрирано седиште на 90 Б Омладинских бригада, Белград Србија од друга страна. Учесниците во концентрацијата се активни на **пазарот за давање банкарски услуги**;
9. Решение **Уп.бр. 08-133 од 04.07.2013 година** за концентрација помеѓу **Адвент Каи Луксембург Холдинг С.а.р.л,** со регистрирано седиште на 32 Руе Пхилиппе II, Л-2340, Луксембург од една страна и **Зорка Керамика д.о.о. Шабац**, Хајдук Велкова 1, Шабац, Србија и **Им-мо Керамика д.о.о. Белград**, Милутин Миланковиќ 136 А/Б Белград, Србија од друга страна. Учесниците во концентрацијата се активни на **пазарот за плочки;**
10. Решение **Уп.бр. 08-134 од 04.07.2013 година** за концентрација помеѓу **ЕПАМЕДИА - ЕУРОПАИСЦХЕ ПЛАКАТ – УНД АУССЕНМЕДИЕН ГМБХ (EPAMEDIA - EUROPÄISCHE PLAKAT- UND AUSSENMEDIEN GMBH)** со седиште и деловна адреса на ул. Леополд Мосес Гассе 4, 1020, Виена, Австрија од една страна и **Трговско друштво за застапување, услуги и трговија на големо и мало АКЦЕНТ МЕДИА Национална рекламна агенција о.о. дооел увоз-извоз Скопје,** со седиште на ул. Железничка бр.36, Скопје, Република Македонија од друга страна. Учесниците во концентрацијата се активни на **пазарот за огласување преку медиуми;**
11. Решение **Уп.бр. 08-135 од 31.07.2013 година** за концентрација помеѓу **Тетра Лавал Холдингс Б.В.** со главно седиште на Херикербергвег 108-А, 1101 ЦМ Амстердам Зуидоост, Кралство Холандија и **ДСС Силкеборг А/С** со главно седиште на Бергоесевеј 17, ДК-8600 Силкеборг, Данска. Учесниците во концентрацијата се активни на **пазарот за полимерни системи за филтрирање;**
12. Решение **Уп.бр. 08-136 од 31.07.2013 година** за концентрација помеѓу **Кнорр-Бремсе** ГМБХ (Knorr-Bremse GMBH) со седиште на Бетовенгассе 43-45, 2340 Модлинг, Австрија и **МЗТ-ЕКА ДОО Скопје**, со седиште на ул. Перо Наков бб Скопје, Македонија. Учесниците се активни на **пазарот за сопирачки системи за железнички и комерцијални возила;**
13. Решение **Уп.бр. 08-137 од 31.07.2013 година** за концентрација помеѓу **Земјоделски комбинат Пелагонија Акционерско друштво Битола** со главно седиште на ул. Борис Кидрич бр.3, 7000 Битола, Република Македонија и **Агро индустриска компанија Еуро Ленд АД Скопје**, со главно седиште на с. Петровец, 1000 Скопје, Република Македонија. Учесниците во концентрацијата се активни на **пазарот на производство и продажба на жита и суровини за храна за животни;**
14. Решение **Уп.бр. 08-138 од 12.09.2013 година** за концентрација помеѓу **Агрокор д.д.** со главно седиште на Трг Дражена Петровиќа 3, Загреб, Хрватска и **Пословни систем Меркатор д.д.** со главно седиште на Дунајска цеста 107, Љубљана, Словенија. Учесниците во концентрацијата се активни на **пазарот за трговија на мало во неспецијализирани продавници;**
15. Решение **УП бр. 08-139 од 18.11.2013 година** за концентрација со која **Фаваз Абдулазиз Алхокаир & Ко, Саудиска Арабија** со главно седиште на Поштенско сандаче 359 Ријад 11411, Саудиска Арабија **ќе се стекне со контрола над франшизите за трговија на мало за следните брендови: “Aldo”, “Monsoon”, “Accessorize”, “Sergeant Major” and “Costa Coffeе” во Србија, Босна и Херцеговина, Македонија и Црна Гора кои се оперирани од Delta Coffee д.о.о. Белград со главно седиште на Милентие Поповиќ 7В Белград, Србија и Delta Fashion д.о.о. Белград со главно седиште на Милентие Поповиќ 7В, Белград, Србија и/или нивните подружници.** Учесниците во концентрацијата се активни на **пазарот на малопродажба на кафе, облека и обувки;**
16. Решение **УП бр. 08-142 од 18.11.2013 година** за концентрација со која **Аустриан Гаминг Индустриес ГМБХ** со седиште на Виенер Штрасе 158, 2352 Гумполдскирхен, Австрија **ќе се стекне со контрола над Друштво за угостителство, туризам и услуги МАКОТЕН ДОО**, со седиште на граничен премин Богородица, Гевгелија. Учесниците во концентрацијата се активни на **пазарот на игри на среќа (коцкање и обложување) во играчница (казино) и пазарот на давање на услуги во хотел;**
17. Решение **УП бр. 08-146 од 05.12.2013 година** за концентрација помеѓу **Адриа Бидко Б.В. (Adria Bidco B.V.)** со седиште на Фред. Роескестраат 123 1076 ЕЕ Амстердам, Холандија и **Словениа Бродбенд С.а.р.л. (Slovenia Broadband S.a.r.l.)** со седиште на 5, улица Гијом Крол Л-1882 Луксембург и за концентрација помеѓу **Адриа Бидко доо (Adria Bidco doo)** со седиште на ул. Цинцар Јанка бр. 3, 11000 Белград, Србија и **СРБИЈА БРОДБЕНД - СРПСКЕ КАБЛОВСКЕ МРЕЖЕ ДОО (SERBIA BROADBAND – SRPSKE KABLOVSKE MREZE DOO)** со седиште на ул. Булевар Зоран Џинџич 8а, Нов Белград, Србија, по основ на стекнување удели. Учесниците во концентрацијата се активни на **пазарот на дистрибуција на медиумски содржини преку ДТХ техничка платформа и продажба на медиумски содржини – канали кон дистрибутери на медиумски содржини.**

**Во 1 решение е утврдено дека концентрацијата не потпаѓа под одредбите од Законот за заштита на конкуренцијата:**

1. Решение **Уп.бр.08-120 од 10.01.2013г**. за концентрацијата помеѓу **Акспо Холдинг АГ (Axpo Holding AG)** со регистрирано седиште на ул. Паркштрасе 23, 5400 Баден, Швајцарија и **Кантон Грисонс, Оддел за изградба, транспорт и шумарство** **(Canton Grisons)** од една страна и **Репауер АГ (Repower AG)** со регистрирано седиште на 7743 Брузио, Швајцарија од друга страна, преку промена во квалитетот на контрола**,** не потпаѓа под одредбите од Законот за заштита на конкуренцијата во смисла на член 19 став (1) точка 1) од Законот за заштита на конкуренцијата. Учесниците во концентрацијата се активни на **пазарот на производство и продажба на електрична енергија**;

## *Анализи во одредени сектори/ на одделни пазари*

Анализа на банкарскиот сектор

Комисијата за заштита на конкуренцијата ги следеше и анализираше состојбите во банкарскиот сектор во 2013 година од аспект на заштитата на конкуренцијата. Она што го карактеризира овој сектор се концентрациите. Комисијата нема поведено постапка и нема донесено решение за забранет договор, одлука или договорна практика односно решение за злоупотреба на доминантната позиција во овој сектор во 2013 година.

Во 2013 година до Комисијата беа поднесени две известувања за концентрација согласно одредбите од Законот за заштита на конкуренцијата. Врз основа на извршената анализа, Комисијата утврди дека овие концентрации се во согласност со одредбите на Законот, односно дека иако потпаѓаат под одредбите од Законот за заштита на конкуренцијата, нема да имаат за последица значително спречување, ограничување или нарушување на ефективната конкуренција на пазарот или на негов суштински дел, особено како резултат на создавање или зајакнување на доминантната позиција на учесниците во концентрацијата. Овие решенија беа донесени во скратена форма согласно Насоките за утврдување на случаите во кои при оценка на концентрациите Комисијата носи решение во скратена форма. Овие концентрации се спроведени преку стекнување на директна контрола од страна на странска банка (која има своја банка во Република Македонија) во друга странска банка.

**2013 година**

Банкарскиот систем во Република Македонија во 2013 година го сочинуваа шеснаесет банки и четири штедилници. Во споредба со 2012 година, бројот на банките е непроменет и тука спаѓаат: Комерцијална Банка АД Скопје, Стопанска Банка АД Скопје, Централна Кооперативна Банка АД Скопје, Капитал Банка АД Скопје, Стопанска Банка АД Битола, НЛБ Тутунска Банка АД Скопје, Прокредит Банка АД Скопје, Охридска Банка АД Охрид, Халк Банка АД Скопје, Универзална Инвестициона Банка АД Скопје, Алфа Банка АД Скопје, Шпаркасе Банка Македонија АД Скопје, Еуростандард Банка АД Скопје, ТТК Банка АД Скопје, Поштенска Банка АД Скопје и Македонска Банка за подршка на развојот АД Скопје. Единаесет банки од вкупно шеснаесет се со доминантна странска сопственост.

Според Народна Банка на Република Македонија банките во Република Македонија се делат во три групи - големи, средни и мали - според вкупната актива. Во групата големи банки во 2013 година спаѓаат: Комерцијална Банка АД Скопје, Стопанска Банка АД Скопје и НЛБ Тутунска Банка АД Скопје, додека во групата на средни банки спаѓаат: Македонска Банка за подршка на развојот АД Скопје, Охридска Банка АД Охрид, Прокредит Банка АД Скопје, Стопанска Банка АД Битола, Универзална Инвестициона Банка АД Скопје, Халк Банка АД Скопје, Централна Кооперативна Банка АД Скопје и Шпаркасе Банка Македонија АД Скопје. Во групата мали банки спаѓаат: Алфа Банка АД Скопје, Еуростандард Банка АД Скопје, Капитал Банка АД Скопје, Поштенска Банка АД Скопје и ТТК Банка АД Скопје.

**2012 година**

Банкарскиот систем во Република Македонија во 2012[[2]](#footnote-3) година го сочинуваа шеснаесет банки и седум штедилници. Во споредба со 2011 година бројот на банките се намали за една банка, како резултат на присоединување на една банка од групата на мали банки кон една банка од групата на средни банки (присоединување на „Зираат Банка“ АД Скопје кон „Халк Банка) и тука спаѓаат: Комерцијална Банка АД Скопје, Стопанска Банка АД Скопје, Централна Кооперативна Банка АД Скопје, Капитал Банка АД Скопје, Стопанска Банка АД Битола, Тутунска Банка АД Скопје, Прокредит Банка АД Скопје, Охридска Банка АД Охрид, Халк Банка АД Скопје, Универзална Инвестициона Банка АД Скопје, Алфа Банка АД Скопје, Шпаркасе Банка Македонија АД Скопје, Еуростандард Банка АД Скопје, ТТК Банка АД Скопје, Поштенска Банка АД Скопје, Македонска Банка за подршка на развојот АД Скопје. Единаесет банки од вкупно шеснаесет се со доминантна странска сопственост.

Во 2012 година, во групата големи банки спаѓаат: Комерцијална Банка АД Скопје, Стопанска Банка АД Скопје, НЛБ Тутунска Банка АД Скопје и Охридска Банка АД Охрид, додека во групата на средни банки спаѓаат: Македонска Банка за подршка на развојот АД Скопје, Прокредит Банка АД Скопје, Стопанска Банка АД Битола, ТТК Банка АД Скопје, Универзална Инвестициона Банка АД Скопје, Халк Банка АД Скопје, Централна Кооперативна Банка АД Скопје и Шпаркасе Банка Македонија АД Скопје. Во групата мали банки спаѓаат: Алфа Банка АД Скопје, Еуростандард Банка АД Скопје, Капитал Банка АД Скопје и Поштенска Банка АД Скопје.

Комисијата за заштита на конкуренцијата ги прибира податоците од сите банки во Република Македонија за остварените вкупни годишни приходи, како и за нивните годишни приходи остварени од камати, годишни приходи остварени од надоместоци и провизии, нето приходите од курсни разлики и останатите приходи од дејноста. Врз основа на овие податоци, Комисијата го утврди пазарното учество на секоја банка според различните видови на приходи, како што е дадено во табелата.

|  |  |  |  |  |  |
| --- | --- | --- | --- | --- | --- |
| **Банки во РМ** | **Пазарно учество на банките во РМ за 2012 година изразено во %, според различни видови на приходи** | | | | |
| **Приходи од камата** | **Приходи од провизии и надоместоци** | **Нето приходи од курсни разлики** | **Останати приходи од дејноста** | **Вкупни приходи за 2012 година** |
| Халк Банка АД Скопје | 0-5 | 0-5 | 0-5 | 0-5 | 0-5 |
| Уни Банка АД скопје | 0-5 | 0-5 | 0-5 | 0-5 | 0-5 |
| ТТК Банка АД Скопје | 0-5 | 0-5 | 0-5 | 0-5 | 0-5 |
| Стопанска Банка АД Скопје | 20-30 | 20-30 | 10-20 | 10-20 | 20-30 |
| Стопанска Банка АД Битола | 0-5 | 0-5 | 0-5 | 0-5 | 0-5 |
| Централна Кооперативна Банка АД Скопје | 0-5 | 0-5 | 0-5 | 10-20 | 0-5 |
| Прокредит Банка АД Скопје | 5-10 | 5-10 | 5-10 | 0-5 | 5-10 |
| Поштенска Банка АД Скопје | 0-5 | 0-5 | 0-5 | 0-5 | 0-5 |
| Охридска Банка АД Охрид | 5-10 | 5-10 | 5-10 | 0-5 | 5-10 |
| НЛБ Тутунска Банка АД Скопје | 10-20 | 20-30 | 20-30 | 5-10 | 10-20 |
| Комерцијална Банка АД Скопје | 20-30 | 20-30 | 10-20 | 40-50 | 20-30 |
| Капитал Банка АД Скопје | 0-5 | 0-5 | 0-5 | 0-5 | 0-5 |
| Шпаркасе Банка АД Скопје | 5-10 | 0-5 | 5-10 | 5-10 | 0-5 |
| Еуростандард Банка АД Скопје | 0-5 | 0-5 | 0-5 | 0-5 | 0-5 |
| Алфа Банка АД Скопје | 0-5 | 0-5 | 0-5 | 0-5 | 0-5 |
| МБПР АД Скопје | 0-5 | 0-5 | 0-5 | 0-5 | 0-5 |
| Вкупно | 100 | 100 | 100 | 100 | 100 |

Врз основа на податоците од табелата може да се заклучи дека според вкупните приходи за 2012 година поединечното пазарното учество на банките во групата големи банки се движи од 5%-30%. Поединечното пазарно учество на банките во групата средни банки се движи од 0%-10% додека поединечното пазарно учество на банките во групата мали банки се движи од 0%-5%.

Податоците покажуваат дека во 2012 година, групата на големи банки (четири банки) заедно имаат пазарен удел од 70-80% според вкупните годишни приходи (првата банка има пазарно учество од 20-30%). Групата на средни банки (осум банки) заедно имаат пазарен удел од 20-30%, додека групата на мали банки (четири банки) заедно имаат пазарен удел од 5-10%.

Според вкупните приходи од камата, групата на големи банки заедно имаат пазарен удел од 70-80% (првата банка има пазарно учество од 20-30%) додека групата на средни банки заедно имаат пазарен удел од 20-30%. Групата на мали банки заедно имаат пазарен удел од 0-5%.

Од друга страна, според вкупните приходи од провизии и надоместоци, групата на големи банки (првата банка има пазарно учество од 20-30%) заедно имаат пазарен удел од 70-80%, додека групата на средни банки заедно имаат пазарен удел од 20-30%. Групата на мали банки заедно имаат пазарен удел од 0-5%.

Според вкупните нето приходи од курсни разлики, групата на големи банки (првата банка има пазарно учество од 20-30%) заедно имаат пазарен удел од 60-70% додека групата на средни банки заедно имаат пазарен удел од 20-30%. Групата на мали банки заедно имаат пазарен удел од 5-10%.

Според вкупните останати приходи од дејноста, групата на големи банки заедно имаат пазарен удел од 60-70% (првата банка има пазарно учество од 40-50%) додека групата на средни банки заедно имаат пазарен удел од 20-30%. Групата на мали банки заедно имаат пазарен удел од 0-5%.

**Група на големи банки (според актива) – пазарно учество врз основа на вкупни годишни приходи**

|  |  |  |
| --- | --- | --- |
| **Банки** | **2012** | **2011** |
| Стопанска Банка АД Скопје | 20-30% | 20-30% |
| НЛБ Тутунска Банка АД Скопје | 10-20% | 20-30% |
| Комерцијална Банка АД Скопје | 20-30% | 20-30% |
| Охридска Банка АД Охрид | 5-10% | / |
| Вкупно | 70-80% | 60-70% |

**Група на средни банки (според актива) – пазарно учество врз основа на вкупни годишни приходи**

|  |  |  |
| --- | --- | --- |
| **Банки** | **2012** | **2011** |
| Халк Банка АД Скопје | 0-5% | 0-5% |
| Уни Банка АД Скопје | 0-5% | 0-5% |
| ТТК Банка АД Скопје | 0-5% | 0-5% |
| Стопанска Банка АД Битола | 0-5% | 0-5% |
| ЦКБ Банка АД Скопје | 0-5% | 0-5% |
| Прокредит Банка АД Скопје | 5-10% | 5-10% |
| Шпаркасе Банка АД Скопје | 0-5% | 0-5% |
| МБПР АД Скопје | 0-5% | 0-5% |
| Охридска Банка АД Охрид | / | 5-10% |
| Вкупно | 20-30% | 30-40% |

**Група на мали банки (според актива) – пазарно учество врз основа на вкупни годишни приходи**

|  |  |  |
| --- | --- | --- |
| **Банки** | **2012** | **2011** |
| Алфа Банка АД Скопје | 0-5% | 0-5% |
| Еуростандард Банка АД Скопје | 10-5% | 0-5% |
| Капитал Банка АД Скопје | 0-5% | 0-5% |
| Поштенска Банка АД Охрид | 0-5% | 0-5% |
| Зираат Банка АД Скопје | / | 0-5% |
| Вкупно | 5-10% | 0-5% |

Од аспект на конкуренцијата, поголема конкуренција има помеѓу банките во рамките на групите, во однос на конкуренцијата помеѓу банки од различни групи. Исто така, во 2013 година една банка од групата на големи банки (Охридска Банка АД Охрид) преоѓа во групата на средни банки додека една банка од групата на средни банки (ТТК Банка АД Скопје) преоѓа во групата на мали банки. Споредувајќи ги податоците за вкупните годишни приходи на банките од 2012 година со податоците од 2011 година, може да се забележи дека се зголемува вкупното пазарното учество на банките од групата големи банки (од причина што Охридска Банка АД Охрид преминува од групата средни банки во групата големи банки според актива). Исто така, се зголемува пазарното учество на групата мали банки, додека се намалува вкупното пазарно учество на банките од групата средни банки. Во однос на вкупните приходи од камата, се зголемува вкупното пазарното учество на банките од групата големи, додека се намалува вкупното пазарно учество на банките од групата средни и мали банки. Во однос на вкупните приходи од провизии и надоместоци, се зголемува вкупното пазарното учество на банките од групата големи банки, додека се намалува вкупното пазарно учество на банките од групата средни и мали банки за мал процент. Во однос на вкупните нето приходи од курсни разлики, се зголемува вкупното пазарното учество на банките од групата големи банки, додека се намалува вкупното пазарно учество на банките од групата средни и мали банки. Во однос на вкупните останати приходи од дејноста, се зголемува вкупното пазарното учество на банките од групата големи и средни банки, додека се намалува вкупното пазарно учество на банките од групата мали банки.

## *Дадени мислења од страна на Комисијата*

Комисијата, согласно Законот за заштита на конкуренцијата, дава мислења по предлог закони и други акти со кое се уредуваат прашања што се однесуваат на економската активност, а кои можат да имаат влијание на конкуренцијата на пазарот. Во насока на реализација на ова овластување, а воедно и јакнење на меѓуресорската соработка со надлежните органи и институции во РМ, Комисијата ги разгледа и се произнесе со свое мислење по следните поважни акти подготвени од Агенцијата за електронски комуникации:

* Нацрт документ за втора анализа на пазар 4 – услуга за започнување на повик во јавна телефонска мрежа на фиксна локација;
* Нацрт документ за втора анализа на пазар 5 – услуга за завршување на повик во јавна телефонска мрежа на фиксна локација;
* Нацрт документ за втора анализа на пазар 6 – услуга за транзитирање во јавна фиксна телефонска мрежа.

КЗК континуирано остваруваше соработка и со Регулаторната комисија за енергетика на Република македонија во делот на изработка на подзаконски акти согласно Законот за енергетика.

## *Соработка на Комисијата со регулаторни тела и други државни органи*

Согласно Законот за заштита на конкуренцијата, Комисијата при извршување на своите надлежности соработува со други државни органи и тела за прашањата кои се во врска со заштитата на конкуренцијата. Комисијата и регулаторните тела се должни да разменуваат податоци и информации што им се потребни за вршење на своите надлежности, чиј обем на размена на информации е ограничен на податоци и информации што се соодветни и пропорционални на целите за коишто се разменуваат.

Во 2013 година Комисијата ја продолжи успешната соработка со: Регулаторна Комисија за енергетика, Агенција за електронски комуникации, Биро за јавни набавки и Совет за радиодифузија (сега Агенција за аудио и аудиовизуелни медиумски услуги). Оваа соработка се остваруваше преку редовни контакти во рамките на одборите за соработка предвидени со меморандумите за соработка, како и преку тесна соработка по тековни предмети во надлежност на Комисијата, односно во надлежност на регулаторните тела, а кои се однесуваат на прашања значајни за развој на конкуренцијата во соодветните регулирани сектори.

1. **ТРАНСПАРЕНТНОСТ**

Заради обезбедување на транспарентност во своето работење Комисијата сите свои правосилни решенија ги објавува во Службен весник на Република Македонија и на веб страната на Комисијата. Веб страната на Комисијата редовно се ажурира.

Комисијата презема и активности со кои ја подигнува свеста за потребата од заштита на конкуренцијата преку учество на национални конференции и тркалезни маси, преку информирање на медиумите за својата работа итн.

# Б. ДРЖАВНА ПОМОШ

# Правна рамка

Правната рамка во контролата на државната помош ја сочинува Законот за контрола на државната помош и подзаконските акти потребни за негова примена.

* 1. ***Закон за контрола на државната помош***

На 28 октомври 2010 година Собранието на Република Македонија донесе нов Закон за контрола на државната помош („Службен весник на Република Македонија“ бр. 145/10). Законот влезе во сила на 13.11.2010 година.

Со донесувањето на Законот за контрола на државната помош се изврши понатамошно хармонизирање на македонското законодавство во оваа област со законодавството на ЕУ и тоа: членовите 107-109 од Договорот за функционирање на ЕУ и ЕУ регулативите 32001R0069 и 31999R0659. Воедно се унапреди законитоста и ефикасноста во постапувањето на Комисијата преку усогласување на одредбите од Законот за контрола на државната помош со Законот за општа управна постапка и со Законот за заштита на конкуренцијата. Со тоа се овозможува поедноставна управна постапка пред Комисијата во предметите кои се однесуваат на државна помош, која постапка истовремено ќе биде појасна и транспарентна за сите заинтересирани страни.

* 1. ***Подзаконски акти кои прозлегуваат од законот за контрола на државната помош***

Покрај донесената Уредба за условите и постапката за доделување на помош од мало значење (de minimis) („Службен весник на Република Македонија“ бр. 141/11) и Уредбата за начинот и постапката за поднесување на известување за доделување на државна помош, како и постапката за вршење надзор на постојната државна помош („Службен весник на Република Македонија“ бр. 142/11), во 2013 година се донесоа и Уредбата за условите и постапката за доделување на регионална помош (на седница на Владата одржана на 16.7.2013) како и Уредбата за условите и постапката за доделување на хоризонтална помош (на седница на Владата одржана на 30.12.2013)

Со донесувањето на Уредбата за условите и постапката за доделување на регионална помош, детално се уредуваат условите и постапката за доделување на регионална помош. Воедно, се уредуваат прашањата од особено значење за ефикасно вршење на оцена над планираното доделување на регионална помош, како и условите и постапката за доделување на истата во Република Македонија од страна на Комисијата за заштита на конкуренцијата. Истата е усогласена со европското законодавство во областа на доделување на регионална помош. Со оваа уредба се прецизираат условите и постапката за доделување на регионална помош, што е од значење за правилна и навремена оценка на дозволеноста или недозволеноста за доделувањето на истата, а со што ќе се овозможи ефикасно спроведување на надлежноста на Комисијата за заштита на конкуренцијата при надзорот и контролата на доделувањето на регионалната државна помош. Донесување на уредбата е со цел усогласување на условите и постапката за доделување на регионална помош со барањата на ЕУ *acquis*.

Комисијата продолжи со понатамошно усогласување со европското законодавство со донесувањето на Уредбата за условите и постапката за доделување на хоризонтална помош. Со оваа уредба детално се уредуваат прашањата од особено значење за ефикасно вршење на оцена над планираното доделување на хоризонтална помош, како и условите и постапката за доделување на истата во Република Македонија од страна на Комисијата за заштита на конкуренцијата. Воедно, со оваа уредба се пропишуваат условите и постапката за доделување на државна помош во областите за истражување и развој и иновации, на животната средина, вработување, обука, вршење на услуги од општ економски интерес и мали и средни претпријатија во кој било облик, вклучувајќи го и обликот на ризичен капитал, што е од значење за правилна и навремена оценка на дозволеноста или недозволеноста на доделувањето на помошта во овие области. На овој начин се постигнува поголем степен на усогласеност на македонското законодавство со ЕУ *acquis* од областа на државната помош. Донесувањето на уредбата е со цел усогласување на условите и постапката за доделување на хоризонтална помош со барањата на ЕУ *acquis*.

Со донесување на овие уредби престанаа да важат Уредбата за условите и постапката за доделување на хоризонтална помош („Службен весник на Република Македонија“ бр. 157/07) и Уредбата за утврдување на условите и постапката за доделување на регионална помош („Службен весник на Република Македонија“ бр.81/03 и 118/09).

# Методолошки принципи

## 5.1. *Закон за контрола на државната помош („Службен весник на Република Македонија“ бр. 145/10)*

Методолошката основа на државната помош воспоставена со Законот за државната помош („Службен весник на Република Македонија“ бр. 24/03, 70/06 и 55/07) и подзаконските акти се надградува и со Законот за контрола на државната помош („Службен весник на Република Македонија“ бр. 145/10).

При анализата и оценката на доставените податоци за можните случаи на државна помош, Комисијата и понатаму тргнува од основните критериуми кои ја дефинираат државната помош и тоа дали:

* се работи за мерки кои вклучуваат трансфер на државни средства (вклучувајќи национални и локални),
* дадената помош претставува економска предност за примателот на помошта,
* дадената помош е селективна и
* помошта има влијание врз конкуренцијата и трговијата.

Според член 6 од Законот за контрола на државната помош („Службен весник на Република Македонија“ бр. 145/10), давател на државна помош е Владата на Република Македонија, органите на државната управа, единиците на локалната самоуправа како и секој друг орган или правно лице кои доделуваат или планираат да доделат државна помош.

При дефинирањето на финансиските инструменти се имаа во предвид следните групи:

* Инструменти во група А, кои се делат на две подгрупи, при што во подгрупата А1 влегуваат неповратните средства во облик на дотации, субвенции на камати, отпишување на долгови на деловни претпријатија од кредити, наплата од присилно порамнување, а во подгрупата А2 влегуваат олеснување и ослободување од плаќање на даноци и придонеси за социјално осигурување;
* Инструменти во група B, во која влегуваат финансиски трансфери на државата во облик на капитални вложувања. Во оваа група покрај класичните капитални вложувања се вбројуваат и конверзијата на побарувања на капитално учество и поволно продавање на државен имот;
* Инструменти во група C, во која влегуваат сите трансфери во кои елементот на државна помош претставува користа од камата. Овие трансфери се или поволни позајмици (група C1) или одложено плаќање на даноци со пониска камата (група C2),
* Инструменти во група D во која влегуваат гаранциите како обезбедување на комерцијален и некомерцијален ризик.

1. Активности на Комисијата

Комисијата и во 2013 продолжи со доставување на известувања до давателите на државна помош, со кои ги информираше за обврската предвидена во член 13 од овој закон за секој давател на државна помош (Владата на Република Македонија, органите на државната управа, единиците на локалната самоуправа и секој друг орган или правно лице кои доделуваат или планираат да доделат државна помош) до Комисијата да достави известување за секој план за доделување на нова или измена на постојната државна помош, како и за забраната планираната државна помош да биде доделена на корисник во периодот додека Комисијата не ја одобри со свое решение, односно додека не измине рокот во кој Комисијата треба да донесе решение за оцена на помошта. Воедно, Комисијата им укажа и на обврската од член 24 од Законот за контрола на државна помош според која секој давател на државна помош е должен најдоцна до 1 март во тековната година да достави до Комисијата годишен извештај за доделената државна помош во претходната година и на обврската од истиот член за секој давател и корисник на државна помош да води прецизна евиденција за доделената, односно примена помош, како и за доделената, односно примена помош од мало значење.

*6.1 Донесени одлуки/решенија за доделена државна помош во 2013 година*

Во текот на **2013 година,** бројот на донесени решенија од страна на Комисијата за заштита на конкуренцијата изнесува **5,** при што кај три решенија се утврдува дека мерките содржани во известувањата доставени до Комисијата од страна на давателите на државна помош претставуваат државна помош во смисла на Законот за контрола на државната помош(„Службен весник на Република Македонија“ бр. 145/10), додека кај другите две решенија Комисијата утврди дека мерките содржани во известувањето претставуваат помош од мало значење (de minimis помош) односно доделена помош која не надминува по корисник 200.000 евра за период од три години.

**2013 година**

|  |  |  |  |  |  |
| --- | --- | --- | --- | --- | --- |
|  | **Број на Решение** | **Давател** | **Намена** | **Износ во Денари** | **Износ во Евра** |
| **1** | **Решение**  **бр.10-128 од 23.05.2013** | Министерство за труд и социјална политика | Оперативен план заактивните програми и мерки за вработување за 2013 година | 473.239.500,00 | 7.694.951,30 |
| **2** | **Решение бр. 10-140 од 12.09.2013( de minimis)** | Министерство за економија | Програма за развој на туризмот во 2012 година | 1.700.000,00 | 27.642,30 |
| **3** | **Решение бр. 10-141 од 12.09.2013(de minimis)** | Министерство за економија | Програма за развој на туризмот во 2013 година | 800.000,00 | 13.008,13 |
| **4** | **Решение бр. 10-147 од 05.12.2013** | Влада на Република Македонија | Доделување на планирана државна помош за регионален развој на Маркарт Македонија ДООЕЛ Скопје[[3]](#footnote-4) |  |  |
| **5** | **Решение бр. 10-282 од 20.12.2013** | Министерство за животна средина и просторно планирање | Програма за инвестирање во животна средина во 2014 година | 8.000.000,00 | 130.081,30 |
|  | **Вкупно** |  |  | **483.739.500,00** | **7.865.683,03** |

Податоците за 2013 година, дадени во табелата, ја покажуваат вкупната сума на доделена државна помош за 2013 година и тоа во различни категории, искажани во денари и во евра.

Категориите за кои е доделена државна помош во 2013 година се: заштита на животната средина, туризам (туристички манифестации и форуми; национални ресторани–меани) вработување, преку Програмата за самовработување; финансиска подршка на правни субјекти; Програма за подготовка за вработување преку обуки и регионална помош.

Во 2013 година Комисијата донесе решение по поднесено Известување за планирана државна помош за регионален развој од страна на давателот на државна помош. Ова решение вметнато погоре во табелата за донесени решенија за 2013 година покажува дека со доделувањето на регионална помош која е во согласност со целите на регионалната политика на Република Македонија и со која се поддржуваат продуктивни почетни инвестиции или отварање на работни места, поврзани со инвестициите, продолжува и понатаму инвестирањето на странските инвеститори во Република Македонија, особено во технолошките индустриски развојни зони. Сето ова придонесува за подобрување и побрз раст и развој на економијата во Република Македонија.

Од податоците за2013 година може да се заклучи дека учеството на државната помош во 2013 година во однос на БДП е 0,1%. Вкупниот износ на државна помош доделена во оваа година изнесува 483.739.500,00 денари.

Исто така од податоците за 2013 година може да се заклучи дека со повеќето даватели на државната помош е воспоставен континуитет на соработка во исполнување на обврските кои произлегуваат од имплементирањето на законодавството за државна помош, а со тоа е овозможено и непрекинато оценување, контрола и надзор од страна на Комисијата на таквата доделена државна помош во тие области.

## *. Државна помош по инструменти*

Во однос на инструментите со кои е доделена државната помош за која се доставени известувања – нотификации и која е одобрена со одлуки/решенија од Комисијата во периодот 2013 година може да се заклучи дека државната помош доделена во 2013 година се доделувала преку инструментите од групата А.

## *. Мислења од страна на Комисијата*

Во 2013 година бројот на дадени мислења од страна на Комисијата за заштита на конкуренцијата е 4. Претходната година Комисијата неколку пати даваше свои забелешки и сугестии во форма на мислења во врска со предлог договорите за државна помош на потенцијалните корисници. Зголемениот број на на мислења во 2012 година се должеше на вклучувањето на Комисијата уште во фазата на подготовка на правните акти кои можат во себе да содржат елементи на државна помош. Но, долгогодишната соработка со давателите и обуките кои беа организирани за давателите од страна на Твининг Проектот чија цел беше подигнување на јавната свест за прашања од областа на државната помош придонесе за намалениот број на мислења во 2013 година.

# Коментари и заклучоци

Забележлив е трендот на континуирано барање на мислења и на доставени известувања – нотификации кои доаѓаат од страна на министерствата, што е резултат на значителното подигнување на свеста за важноста на оваа област, како значаен дел од областа на заштитата на конкуренцијата и воведените измени во законодавството. Воедно, Комисијата за заштита на конкуренцијата е во секојдневна неформална комуникација со сите даватели на државна помош кои имаат потреба од било каква информација во врска со планираните мерки за доделување на државна помош од страна на давателите. Исто така, не помало е и значењето на правилното спроведување на законодавството за државна помош за европските интеграции.

Податоците за доделената државна помош во Република Македонија во 2013 година говорат дека државна помош во голема мера се доделувала за поддршка на проекти кои имаат директно влијание врз развојот на економијата во државата, а особено преку реализирање на проекти со кои се унапредува економскиот развој на подрачја во Република Македонија во кои животниот стандард е исклучително низок или каде што постои голема невработеност. Имено, станува збор за доделена државна помош за регионален развој со која се поддржуваат странските инвестиции во државата преку субвенционирање на компании кои вложуваат во Република Македонија. Од друга страна, преку развојните програми државата учествувала преку механизмот на државна помош во поддршката и развојот на туризмот, каде како давател се сретнува Министерството за економија. Државата исто така преку доделување на државна помош помагаше и во дел од мерките од Оперативниот план за активните програми и мерки за вработување за 2013 година, каде што како давател се јавува Министерството за труд и социјална политика. Во овој контекст, државата преку доделување на државна помош од страна на Министерството за животна средина и просторно планирање, помогна за заштита на животната средина преку реализација на конкретни мерки, составен дел на Програмата за заштита на животната средина за 2014 година.

Исто така, треба да се нагласи и континуираната комуникација и соработка со давателите на државна помош кои имаа намера да доделуваат регионална помош во технолошко-индустриските развојни зони. Имено, сите предлог договори за доделување на државна помош кои се склучуваат помеѓу потенцијалниот корисник на државната помош и давателот на државната помош претходно добиваат согласност од Комисијата за заштита на конкуренцијата, по однос на текстот од истиот, а во доменот на надлежност од страна на Комисијата.

Мора да се нагласи дека кај мал број на даватели на државна помош се уште недостасува извршувањето на обврските за навремено доставување на годишен извештај за доделената државна помош во претходната година. Комисијата, како орган кој го презеде надзорот и контролата на државната помош, презема активности за надминување на овие проблеми и се очекува во иднина соработката со сите даватели на државна помош да биде на потребно ниво. Комисијата ја поздравува појавата на зачестено повикување на претставници од Комисијата при подготовка на правни акти, но и на стратешки документи.

Сепак, давателите на државна помош покажаа подготвеност, преку консултации со Комисијата на секојдневна основа, навремено и точно да ги доставуваат известувањата до Комисијата.

Треба да се нагласи и целосната соработка на Комисијата со Европската комисија која периодично е информирана за сите одлуки и мислења во врска со државната помош која се доделува во Република Македонија. Воедно, во овој контекст треба да се потенцира и Извештајот за напредокот на Република Македонија за 2013 година во делот на државна помош. Имено, согласно Извештајот, „правната рамка во областа на државната помош е подобрена со донесувањето на уредбите за регионална помош и хоризонтална помош. Комисијата донесе пет одлуки за компатибилноста на државната помош до септември 2013 година, што е намалување во споредба со 11 во 2012 година. Административниот капацитет во областа на државната помош е зајакнат преку ИПА твининг програмата за помош за контрола на државната помош, вклучувајќи специјализирана обука, работилници и научни посети за вработените на Комисијата. Бројот на вработени за справување со државната помош е соодветен. Во областа на државна помош, земјата е на добар пат„.

Целосната примена на правилата за државната помош ќе претставува значаен придонес за прилагодување на македонските претпријатија на конкурентскиот притисок со кој ќе се соочуваат во наредните години, кога Република Македонија ќе го заокружи процесот на пристапување кон Европската Унија.

1. **Имплементација на Твининг Проектот**

Заради воспоставување на функционален мониторинг, известување како и систем на контрола на државна помош, подобрување на капацитетот на прашањата поврзани со државната помош на централно и локално ниво преку подигање на свеста кај давателите на државната помош и бизнис заедницата за правилата и процедурите на државна помош и зајакнување на административните капацитети на Комисијата за заштита на конкуренцијата и на сите заинтересирани страни од 23.04.2012 во областа на државната помош започна Твининг Проектот ,,Помош на Комисијата за заштита на конкуренцијата за контрола на државната помош” – ИПА компонента 1 за 2009 година. Овој проект продолжи и во текот на целата 2013 година.

Заради ефикасно спроведување на Законот за контрола на државната помош и подзаконските акти, во рамките на Твининг Проектот за потребите на вработените во стручната служба на Комисијата во текот на 2013 година се реализирани 22 работилници и обуки.

Воедно, со цел континуирано усогласување на националното со европското законодавство во областа на државната помош, со поддршка на Твининг Проектот беше изготвена Предлог – Уредба за условите и постапката за доделување на регионална помош како и Предлог – Уредба за условите и постапката за доделување на хоризонтална помош, во рамките на која се вметнати и членови за услуги од општ економски интерес.

Исто така, заради зајакнување на капацитетите на заинтересираните страни и подигнување на јавната свест за прашања од областа на државната помош, во рамките на Твининг Проектот беа одржани посебни работилници за судии, за општините, факултетите, бизнис заедницата и останатите заинтересирани страни, за новинари, како и за претставниците од голем број на даватели на државна помош.

Особено е важно да се напомене, дека во рамките на Твининг Проектот беа изготвени предлог Прирачник за државна помош наменет за судиите, а се отпечати и брошура со законодавството за државна помош на Република Македонија.

За потребите на вработените во стручната служба на Комисијата, во рамките на твининг проектот беа реализирани семинари за државна помош во земји членки на ЕУ како и студиска посета за државна помош.

# В.  ИНТЕГРАЦИЈА ВО ЕУ И МЕЃУНАРОДНА СОРАБОТКА

Во продолжение се опишани активностите на Комисијата од областа на меѓународната соработка во 2013 година, врзани за процесот на приближување кон Европската Унија, проекти за техничка помош од Европската Унија на кои Комисијата е корисник, како и билатерална и мултилатерална соработка и учество на вработените во Комисијата на меѓународни семинари и конференции.

# 9.Интеграција во ЕУ

## *Состанок на Поткомитетот за внатрешен пазар и конкуренција*

На 03 јуни 2013 година во Брисел се одржа 9-тиот состанок на Поткомитетот за внатрешен пазар и конкуренција за чии потреби Комисијата подготви материјал за напредокот на Република Македонија на планот на усогласување на националното законодавство од областа на конкуренцијата и државната помош со правото на ЕУ, неговото спроведување и ги презентираше постигнатите резултати на овој план пред претставниците на Европската комисија (во понатамошниот текст: ЕК).

## *Извештај на Европската комисија за напредокот на Република Македонија за 2013  година во областа на антитруст  и државната помош*

Во Извештајот на Европската комисија за напредокот на Република Македонија во 2013 година, ЕК го забележи следното во делот на поглавјето 08 Политика на конкуренција[[4]](#footnote-5):

*„Во областа на* ***антитруст и спојувања,*** *евиденција за извршување на Комисијата за заштита на конкуренцијата (КЗК) е малку влошена. КЗК донесе две одлуки за забранети договори, една за злоупотреба на доминантна позиција и 20 за концентрации. КЗК помогна за изготвување на нацрт секундарното законодавство во секторите за радиодифузија и енергетика, како и на Националната стратегија за развој на систем за јавни набавки. Вработените во КЗК учествуваа на разни работилници и обуки, со што ги зајакнаа веќе добрите основни вештини, но би имале корист од понапредна обука. Сепак, вработените што работат со антитруст и спојувања не се ефикасно искористени. Оперативниот буџет на КЗК и понатаму е ограничен. Ефективното спроведување на мерките за попустливост предвидени во Законот за заштита на конкуренцијата останува ограничено поради конфликтните одредби во Кривичниот законик. Извршувањето на одлуките на КЗК за прекршочните постапки е оневозможено со можноста за жалба, сè до конечната одлука на Управниот суд. Бројот на одлуки донесени од страна на Управниот суд се зголеми од шест во 2012 година на седум до септември 2013 година. Судиите на Управниот суд добија дополнителна обука за антитруст и спојувања. Подготовките во областа на антитруст, вклучувајќи ги спојувањата, се во напредна фаза.*

*Правната рамка во областа на* ***државната помош*** *е подобрена со донесувањето на уредбите за регионална помош, хоризонтална помош и услуги од општ економски интерес. КЗК донесе пет одлуки за компатибилноста на државната помош до септември 2013 година, што е намалување во споредба со 11 во 2012 година. Административниот капацитет во областа на државната помош е зајакнат преку ИПА твининг програмата за помош за контрола на државната помош, вклучувајќи специјализирана обука, работилници и научни посети за вработените на КЗК. Бројот на вработени за справување со државната помош е соодветен. Во областа на државна помош, земјата е на добар пат.*

*Заклучок*

*Во областа на политиката на конкуренција постигнат е добар напредок. Законодавната рамка е во функција и евиденцијата за извршување и понатаму се подобрува. Буџетските ресурси на КЗК и понатаму се ограничени. Бројот на вработени е соодветен, но треба да се користи поефикасно. Подготовките во оваа област напредуваат.“*

Во врска со забелешката на ЕК дека **„*Вработените во КЗК учествуваа на разни работилници и обуки, со што ги зајакнаа веќе добрите основни вештини, но би имале корист од понапредна обука како и дека вработените што работат со антитруст и спојувања не се ефикасно искористени“,*** Комисијата информира дека со оглед на својот ограничен буџет нема можност за праќање на **вработените во стручната служба** на обуки/семинари за кои трошоците, целосно или делумно, треба да ги покрие самата Комисијата. Засега, единствен сигурен извор на стручни обуки за вработените во стручната служба на Комисијата е Регионалниот центар за конкуренција. Овој Регионален центар се наоѓа во Будимпешта и е основан од ОЕЦД и Конкурентската управа на Унгарија, па трошоците за учество ги покрива организаторот. Годишно се одржуваат по 4-5 работилници за вработените во стручните служби на конкурентските управи на земјите од Југоисточна и Источна Европа и 1 за судиите кои судат по предмети од оваа област. Дополнително, Комисијата побара TAIEX поддршка – обуки финансирани од Европската комисија, кои и беа одобрени. Па така, на 23-25.09.2013 година во просториите на Комисијата се одржа TAIEX експертска мисија за „Стандарди за докажување картел“, на која експертите од Италијанската конкурентска управа го елаборираа релевантното ЕУ *acquis* и нивното искуство за стандардите за докажување картел со индиректни докази и одговорност на поврзани претпријатија во случаи на картел. На 16-17.12.2013 година исто така во Комисијата се одржа TAIEX експертска мисија за „Подготовка на секторски економски анализи“, на која предаваа експерти од Агенцијата за заштита на конкуренцијата на Република Словенија.

Во врска со забелешката на ЕК дека **„*Оперативниот буџет на КЗК и понатаму е ограничен“***Комисијата информира дека нејзиниот **буџет** е директно врзан со централниот буџет, односно Комисијата се финансира единствено и исклучиво од Буџетот на Република Македонија и нема приходи од други извори, иако придонесува во Буџетот на Република Македонија преку наплата на административни такси за решенијата за одобрување на концентрации што ги носи Комисијата, како и од изречените казни за прекршоци, најчесто од областа на забранети договори и картели и злоупотреба на доминантна позиција. Оттука, крајниот збор за висината на буџетот на Комисијата секоја година го има Министерството за финансии како изработувач, односно Владата на Република Македонија како предлагач на предлог Буџетот до Собранието на РМ. Буџетот на Комисијата за 2013 изнесуваше 19.495.000, денари.

Во однос на забелешката дека **„*Ефективното спроведување на мерките за попустливост предвидени во Законот за заштита на конкуренцијата останува ограничено поради конфликтните одредби во Кривичниот законик“****,* Комисијата информира дека истата е надмината со донесувањето на Законот за изменување и дополнување на Кривичниот законик во февруари 2014 година („Службен весник на РМ“ бр. 27/2014)[[5]](#footnote-6). Согласно овие измени на Кривичниот законик, членот 283 од истиот кој пропишува казна затвор за одговорното лице во правното лице кое учествувало во забранет договор во траење од 1-10 години, е дополнет со став (2) кој гласи: *„Одговорното лице во правното лице ќе се ослободи од казна, доколку открило или дало значителен придонес во откривањето на склучениот договор, донесена одлука или усогласено однесување забранети со закон, што имало за последица надлежниот орган за заштита на конкуренцијата во постапка за утврдување на постоење на картел, согласно со правилата за заштита на конкуренцијата да определи ослободување, односно намалување на глобата на правното лице“.* На овој начин се постигна усогласување меѓу Кривичниот законик и член 65 од Законот за заштита на конкуренцијата (ЗЗК). Член 65 од ЗЗК пропишува дека КОП по барање на претпријатие кое го признало своето учество во картел ќе определи целосно ослободување од глобата која по правило требала да му биде изречена на тоа претпријатие, доколку истото ги исполни условите од Законот (прво приложи докази кои ќе и овозможат на КОП да поведе прекршочна постапка или поведената прекршочна постапка да ја заврши со решение со кое се утврдува постоење на прекршок, а без таквите докази тоа не било можно, во целиот тек на постапката соработува со КОП итн.) Член 65 од ЗЗК претставува усогласување со релевантното право на ЕУ за програмата за попустливост чија цел е ефикасно откривање на картели од страна на надлежните органи за заштита на конкуренцијата во ЕУ.

ЕК и оваа година ја повторува забелешката дека **„*Извршувањето на одлуките на КЗК за прекршочните постапки е оневозможено со можноста за жалба, сè до конечната одлука на Управниот суд*“**. Комисијата во неколку наврати ја информираше ЕК дека законското решение за суспензивно дејство на тужбата во Законот за заштита на конкуренцијата е во согласност со Законот за прекршоци. За да може да се надмине оваа забелешка на ЕК потребна е измена на член 67 од Законот за прекршоци. За оваа цел Комисијата испрати допис до Министерството за правда. Министерството за правда со допис од септември 2012 година информираше дека „*се поставува прашањето за уставноста на идните евентуални измени на Законот за прекршоците согласно кои би се пропишало дека тужбата за поведување на управен спор не го одлага извршувањето на решенијата донесени во прекршочна постапка, а во врска со член 13 став 1 и Амандманот XX од Уставот на РМ“.*

* 1. *Меѓуресорска соработка на планот на европска интеграција*

Комисијата е носител на НПАА Работната група 3.08 Конкуренција и во тоа својство e одговорна за спроведување на потребните активности на законодавен и институционален план за поглавјето 08 Конкуренција во насока на исполнување на условите за членство на РМ во ЕУ. Комисијата редовно учествуваше на месечните состаноци на Работниот комитет за европска интеграција (РКЕИ) и Поткомитетот на РКЕИ при Секретаријатот за европски прашања. На овие состаноци, претседавани од Секретаријатот за европски прашања, Комисијата редовно информираше за постигнатиот напредок на планот на усогласување на националното законодавство со ЕУ *acquis* и јакнење на административните капацитети за спроведување на законодавството, како и степенот на реализација на предвидените активности во поглавјето 3.08 на Националната програма за усвојување на правото на ЕУ за 2013-2015 година (НПАА 2013-2015). Воедно, како носител на поглавјето 08  Конкуренција, Комисијата претседаваше со редовните месечни состаноци на меѓуресорската НПАА работна група 3.08 Конкуренција, на кои се разгледуваше постигнатиот напредок, планираните активности и се разменуваа релевантни информации за поглавјето со членовите на оваа група (државни органи кои со своите активности имаат влијание  врз економските активности и степенот на развој на конкуренцијата и обемот на доделување на државна помош во Република Македонија).

Во последното тримесечје на 2013 година, Комисијата активно учествуваше во процесот на ревизија на НПАА при што го подготви поглавјето 3.08. Конкуренција на Националната програма за усвојување на правото на ЕУ за 2014-2016 година (НПАА 2014-2016). Владата на Република Македонија ја донесе НПАА 2014-2016 година во декември 2013 година.

Комисијата остваруваше редовна соработка со Секретаријатот за европски прашања и преку доставување на потребните извештаи за напредок во поглавјето 08.Конкуренција.

Комисијата активно зеде учество со презентацијата на искуството на Република Македонија во спроведувањето на законодавството за државна помош на TAIEX работилницата за државна помош на ЦЕФТА земјите која се одржа во септември 2013 година во Сараево, Босна и Херцеговина.

Во 2013 година продолжи спроведувањето на Твининг проектот *„Поддршка на Комисијата за заштита на конкуренцијата во делот на контрола на државна помош“,* финансиран од ИПА компонента 1 за 2009 година. Со овој Твининг проект во легислативниот дел се придонесе, меѓу другото за донесување на новите уредби и тоа, Уредбата за условите и постапката за доделување на регионална помош и Уредбата за условите и постапката за доделување на хоризонтална помош, во чии рамки се инкорпорираше и делот за услуги од општ економски интерес. Покрај тоа, со низа обуки се работеше на јакнење на капацитетите на Комисијата и на другите чинители во спроведувањето на законодавството за државна помош. Исто така, проектот придонесе за јакнење на јавната свест за државната помош. Комисијата го спроведе проектот во соработка со Министерството за бизнис, иновации и вештини на Велика Британија.

# Меѓународна соработка

## *10.1* *Билатерална и мултилатерална соработка*

Во текот на 2013 година продолжена е и надградена соработката со телата надлежни за примена на конкурентското законодавство во земјите од регионот и државите членки на ЕУ, започната во претходните години, а исто така се иницирани и нови проекти во рамките на меѓународните организации.

* 1. ***Билатерална соработка***

Во текот на 2013 година билатералната соработката со телата за заштита на конкуренцијата на земјите од регионот интензивно се остваруваше и понатаму претставува важен елемент на меѓународната соработката на Комисијата, базирано на размена на различни искуства по прашања на пристапувањето на тие земји во Европската унија, но и на процесите и прилагодувањата на пазарната економија во поширока смисла.

* 1. ***Мултилатерална соработка***

Во февруари 2005 година е формиран ОЕЦД - Регионален центар за конкуренција (РЦК) во Будимпешта, Република Унгарија во рамките на кој се организираат семинари и обуки за вработените од надлежните органи за конкуренција во земјите на Југоисточна Европа. Вработени од Комисијата во 2013 година учествуваа на 4 семинари/работилници организирани од ОЕЦД – РЦК на одделни теми од областа на заштитата на конкуренцијата – ограничувачки договори, злоупотреба на доминантна позиција и концентрации.

Република Македонија е членка на ИЦН (Меѓународната мрежа за конкуренција) и во текот на 2013 година Комисијата зеде активно учество во работата на ИЦН и учествуваше на годишната конференција. ИЦН помага за доближување на позициите на развиените и земјите во развој за прашања кои ја засегаат важноста за ефективно регулирање на конкурентските односи за успешен развој на националните економии, привлекување на инвестиции во земјите и целосно исполнување на барањата на потрошувачите, а со посебен осврт на потребата од продолжување на подигање на конкурентската култура и сите активности кои го промовираат конкурентското право и политика преку неприсилни механизми и соодветна едукација и специјализација на судството во оваа област.

# Г. АДМИНИСТРАТИВЕН КАПАЦИТЕТ НА КОМИСИЈАТА

Стручната служба на Комисијата врши стручни, нормативно-правни, управни, управно-надзорни, материјално-финансиски, сметководствени, информатички и други работи. и други административно - технички работи.

На 31.12.2013 година, бројот на вработени во Комисијата изнесува 28, вклучувајќи ги и Претседателот и двајца членови, кои се професионално ангажирани во работата на Комисијата. Вработените во стручната служба имаат статус на државни службеници. Од вкупно 24 извршители во стручната служба, 18 се со високо образование (од кои 2 се и магистри на правни науки од областа на заштитата на конкуренцијата), еден со вишо образование, 5 со средна стручна спрема и 1 со основно образование.

Вкупниот број на припадници на заедниците во Република Македонија, вработени во Комисијата, изнесува 12 лица односно 42,86%.

Од вкупниот број на вработени, кои работат на спроведување на Законот за заштита на конкуренцијата е 7, сите со високо образование (од кои 2 се  магистри на правни науки од областа на заштитата на конкуренцијата), додека на спроведување на Законот за контрола на државната помош работат 7 вработени сите со високо образование.

# Д. ЗАКЛУЧОК

Комисијата во рамките на своите овластувања во 2013 година и покрај недоволниот број на извршители во стручната служба и недоволните финансиски средства, успешно ги заврши работите на усогласување и прилагодување на законодавството од областа на конкуренцијата со правото на ЕУ.

Заштитата на конкуренцијата претставува правна проблематика која константно се менува и дополнува и во Европската Унија, па оттука следењето и прилагодувањето на македонското законодавство со ЕУ законодавството, претставува непрекинат процес и задача на оваа Комисија, се до стекнувањето на членство во ЕУ.

Втората, не помалку важна задача на Комисијата, е примената и спроведувањето на усвоените правила на начин со кој се овозможува воспоставување на пазарна економија во која важат истите правила за сите економски субјекти на македонскиот пазар, без разлика на нивната економска моќ.

Одговорноста за ефикасното спроведување на веќе усогласеното законодавство од областа на конкуренцијата не ја има само Комисијата, туку и Управниот Суд кој одлучува за законитоста на нејзините одлуки.

Комисијата мора и во иднина да ги извршува поставените задачи врзани за определувањето на Република Македонија да стане полноправна членка на Европската унија, бидејќи областа на заштита на конкуренцијата и спроведувањето на таа гранка на правото во практика, е примарна цел во Европската Унија. Во врска со тоа, потребно е континуирано институционално зајакнување на оваа Комисија, пред се, преку зголемување на бројот на вработени. Сите вработени во оваа Комисија мораат непрекинато да се усовршуваат, односно да стекнуваат нови знаења како би можеле уште денес, во конкретните постапки кои ги водат, да ги применуваат европските стандарди. Комисијата има потреба од континуирано зголемување на бројот на високо образуван кадар, пред се од областите на правни и економски науки, кој ќе има добро познавање на европското право и практика во областа на конкуренцијата и познавање на англискиот јазик, а заради успешно остварување на поставените цели и задачи во поефикасна заштита на конкуренцијата на пазарот. Ова особено со оглед на фактот што и во 2013 година на Комисијата не и беше одобрено ниту едно ново вработување.

Досега кажаното го потврдуваат и мислењата на Европската Комисија изразени во разни прилики со претставници на Република Македонија, дека во врска со прашањата од областа на конкуренцијата направен е значителен напредок, но тоа не значи дека не треба и понатаму да се вложуваат напори со цел усогласување со правото на ЕУ и исполнување на одредбите од Спогодбата за Стабилизација и Асоцијација.

Средствата за работа на Комисијата се обезбедуваат од Буџетот на РМ.

# 

# ФИНАНСОВ ИЗВЕШТАЈ

# За период 01- 01 до 31- 12 2013 за

# Комисија за заштита на конкуренцјата

# на буџетска сметка 20056013563716

**Буџет на КЗК за 2013 година К.З.К. 18.761.351,00**

1. **Приходи** **од 01.01.2013 до 31.12.2013** **18.761.351,00**

Остварени приходи по одобрените планови од буџетот на РМ и трезорската канцеларија.

Според одобрениот план напоменуваме дека расходите се реализирани според потребите, а спрема контата одобрени по плановите од Буџетот на РМ и трезорската канцеларија.

Комисијата за заштита на конкуренцијата во текот на своето работење во 2013 година до 31.12.2013 ги има направено следните трошоци, кои се платени од расположивите средства што ги имаше на буџетската сметка.

**1. ПРИХОДИ ОД БУЏЕТОТ НА Р. МАКЕДОНИЈА**

|  |  |  |
| --- | --- | --- |
|  | Приходи за плати | 14.625.351,00 |
|  | Приходи за патувања идневници | 500.000,00 |
|  | Комунални трошоци | 2.316.000,00 |
|  | Приходи за разни материјали | 100.000,00 |
|  | Тековно одржување | 90.000,00 |
|  | Договорни услуги | 1.100.000,00 |
|  | Репрезентации разни | 30.000,00 |
| Вкупно | Приходи за 2013 | **18.761.351,00** |

**2.РАСХОДИ**

|  |  |  |
| --- | --- | --- |
| **401** | Основни плати и наемнини | **10.672.033,00** |
| **402** | Придонес за социјални осигурув. | **3.953.318,00** |
| **420** | Патни и дневни расходи | **475.849,00** |
| 421110 | Ком. услуги струја | 250.331,00 |
| 421120 | Ком. Усл. водовод | 129.070,00 |
| 421130 | губретарина | 46.847,00 |
| 421190 | Други комунални такси | 8.060,00 |
| 421210 | Парно греење | 936.177,00 |
| 421310 | Трошок птт | 10.345,00 |
| 421320 | Телефон | 627.193,00 |
| 421390 | Трошоци за комуникација | 4.030,00 |
| 421410 | Горива и масла | 92.800,00 |
| 421420 | Технички преглед | 7.769,00 |
| 421440 | Транспорт на лица | 195.743,00 |
| **421** |  | **2.308.365,00** |
|  |  |  |
| 423110 | Канцел материјал | 32.320,00 |
| 423120 | Средства за списаниа | 18.243,00 |
| 423210 | Материјало за АОП компјутери | 2.200,00 |
| 423710 | Средсва за хигиена | 16.001,00 |
| 423810 | Ситен инвентар | 1.500,00 |
| **423** |  | **70.264,00** |
|  |  |  |
| 424110 | Поправка и сервис на возила | 54.963,00 |
| 424420 | Поправка и одрзув на софтвер | 30.964,00 |
| 424440 | Поправка на машини | 3.550.00 |
| **424** |  | **89.477,00** |
|  |  |  |
| 425130 | Изнајмување друг тип на простор | 210.563,00 |
| 425220 | Банкарска провизија | 15.605,00 |
| 425330 | Судски преводи | 2.000,00 |
| 425920 | Печатење | 1.740,00 |
| 425990 | Други договорни услуги | 777.788,00 |
| **425** |  | **1.007.696,00** |
|  |  |  |
| 426210 | репрезентации | 11.480,00 |
| 426310 | Обуки | 9.500,00 |
| 426410 | Огласување во весници | 5.644,00 |
| 426990 | Други оперативни расходи | 3.207,00 |
| **426** |  | **29.831,00** |
|  |  |  |
|  | Вкупно расходи за 2013 година | **18.606.833.00** |

Вкупни приходи планирани **18.761.351.00**

Вкупни расходи **18.606.833,00**

Реализација на планирани и реализирани приходи искажано во проценти изнесува 99,18%

**НАПОМЕНА:** Во тековната 2013 година КЗК до 31.12.2013 година ги нема подмирено обврските спрема следните добавувачи со вкупен долг во износ од **957.291,00 ден.**

|  |  |
| --- | --- |
| Назив на добавувачот | Износ |
|  |  |
| Водовод и канализација -вода | 24.592,00 |
| Роби Штип - кабелска | 3.600,00 |
| Рико Мак | 1.100,00 |
| Македонска Радио Телевизија РДТ | 3.800.00 |
| И-12 Софт | 12.000,00 |
| ЕВН Македонија - струја | 88.081,00 |
| Македонски телеком-фиксен | 150.051,00 |
| Т-мобиле – мобилен | 40.260,00 |
| Топлификација | 235.300,00 |
| Комунална хигиена-ѓубретарина | 42.944,00 |
| Службен весник | 256.868,00 |
| Алфа груп – средства за хигиена | 2.570,00 |
| Мак свисс – авио билети | 60.920,00 |
| Плава лагуна – транспорт на лица | 28.311,00 |
| Лан ком компјутери – АОП | 1.100,00 |
| Македонски пошти - поштарина | 5.794,00 |
|  |  |
|  |  |
| **Вкупен долг за 2013** | **957.291,00** |
|  |  |

1. Претседател на Комисијата за одлучување по прекршок [↑](#footnote-ref-2)
2. 2012 година е земена во предвид бидејки ревидираните финансиски извештаи на банките за 2013 година, во моментот на подготовката на извештајот сеуште не се изготвени [↑](#footnote-ref-3)
3. Согласно Законот за заштита на конкуренцијата и Законот за контрола на државна помош, податоците кои се деловна тајна не се објавуваат. [↑](#footnote-ref-4)
4. Извор на преводот на Извештајот за напредокот на Република Македонија во 2013 година на македонски јазик е Секретаријатот за европски прашања. [↑](#footnote-ref-5)
5. Иако овој годишен извештај се однесува на работата на Комисијата за 2013 година, сепак Комисијата смета дека е корисно овде да се напомене дека наведената забелешка од Европската Комисија е надмината на почетокот на 2014 година со донесувањето на наведениот Законот за изменување и дополнување на Кривичниот законик. [↑](#footnote-ref-6)